Diari Oficial de la Generalitat Valenciana


Sumari del DOGV 6200, del 05-02-2010 (2010/986)

ORDE 3/2010, de 18 de gener, de la Conselleria d'Infraestructures i Transport, per la qual s'aproven les bases generals reguladores de les proves per a l'obtenció del certificat d'aptitud professional, acreditatiu de la qualificació inicial dels conductors de determinats vehicles destinats al transport de mercaderies o de viatgers per carretera.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/01/18/3/dof/vci/html**

### Dades del document

Número de DOGV
:   6200

Data del DOGV
:   05-02-2010

Secció del DOGV
:   I. DISPOSICIONS GENERALS

Número del document
:   2010/986


Data del document
:   18-01-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * permís de conducció
    * transport de viatgers
    * transport per carretera
    * legislació
    * examen
    * transport de mercaderies

ORDE 3/2010, de 18 de gener, de la Conselleria d'Infraestructures i Transport, per la qual s'aproven les bases generals reguladores de les proves per a l'obtenció del certificat d'aptitud professional, acreditatiu de la qualificació inicial dels conductors de determinats vehicles destinats al transport de mercaderies o de viatgers per carretera. [2010/986]  
La Directiva 2003/59/CE del Parlament Europeu i del Consell, de 15 de juliol de 2003, relativa a la qualificació inicial i a la formació contínua dels conductors de determinats vehicles destinats al transport de mercaderies o de viatgers per carretera, per la qual es modifica el Reglament (CEE) núm. 3820/85 del Consell i la Directiva 91/439/CEE del Consell, establix una nova formació obligatòria per a determinats conductors professionals, diferent de l'actual formació per a l'obtenció dels permisos de conducció regulats en el Reglament General de Conductors, aprovat pel Reial Decret 772/1997, de 30 de maig.  
Per mitjà del Reial Decret 1032/2007, de 20 de juliol, pel qual es regula la qualificació inicial i la formació contínua dels conductors de determinats vehicles destinats al transport per carretera (publicat en el BOE núm. 184, de 2 d'agost de 2007), s'incorpora al dret espanyol la citada directiva i es regulen les condicions per a l'obtenció del certificat d'aptitud professional acreditatiu de la qualificació inicial corresponent, necessari per a la conducció per vies públiques espanyoles de vehicles d'empreses establides en qualsevol estat membre de la Unió Europea, per a la qual siga obligatori estar en possessió de permisos de conducció de les categories C1, C1+E, C, C+E, D1, D1+E, D o D+E.   
En concret, en el capítol VI del Reial Decret 1032/2007, de 20 de juliol, s'establixen les disposicions relatives als exàmens per a l'obtenció del certificat d'aptitud professional acreditatiu de la qualificació inicial, que es desenvolupen en l'annex V. El certificat d'aptitud professional acreditarà que el conductor al favor del qual haja sigut expedit ha superat els cursos i exàmens exigits per a l'obtenció de la qualificació inicial dels conductors. En particular, s'establix que, acabat el curs de formació, els aspirants a l'obtenció del certificat d'aptitud professional acreditatiu de la qualificació inicial hauran de superar, en un termini no superior a 6 mesos, comptadors des de l'acabament esmentat, un examen que versarà sobre el contingut de les matèries incloses en l'annex I del reial decret.   
Esta orde suposa, a més, un avanç pel que fa a l'ús de les noves tecnologies, ja que, seguint el que disposa la Llei 11/2007, de 22 de juny, d'accés electrònic dels ciutadans als servicis públics, establix que tota la tramitació del procediment es farà per via telemàtica, cosa que dóna virtualitat als principis constitucionals d'eficàcia i eficiència que inspiren la llei esmentada.  
Vistes les esmentades normes, en el marc de les competències establides per la Llei 5/1987, de 30 de juliol, de delegació de facultats de l'Estat en les comunitats autònomes en relació amb els transports per carretera i per cable, i d'acord amb les facultats conferides, en virtut del que establix l'article 28 de la Llei 5/1983, de 30 de desembre, del Consell, així com, en l'article 8 del Reglament Orgànic i Funcional de la Conselleria d'Infraestructures i Transport aprovat pel Decret 117/2007, de 27 de juliol, del Consell (DOCV de 30-07-2007),   
ORDENE  
Article 1. Objecte de l'orde  
És objecte de la present orde regular les bases que hauran de regir les proves per a l'obtenció del certificat d'aptitud professional acreditatiu de la qualificació inicial, necessari per a la conducció per vies públiques espanyoles de vehicles d'empreses establides en qualsevol estat membre de la Unió Europea, per a la qual siga obligatori estar en possessió de permisos de conducció de les categories C1, C1+E, C, C+E, D1, D1+E, D o D+E, definides en el Reglament General de Conductors, aprovat pel Reial Decret 772/1997, de 30 de maig.  
Article 2. Objecte de les proves  
Les proves tindran com a objecte la constatació dels coneixements necessaris per a l'obtenció del certificat d'aptitud professional acreditatiu de la qualificació inicial, per mitjà de la superació de l'examen corresponent, tant per a viatgers com per a mercaderies.  
Article 3. Normativa aplicable  
Seran aplicables a les convocatòries dels processos per a l'obtenció del certificat d'aptitud professional, a més de les presents bases, el Reial Decret 1032/2007, de 20 de juliol, pel qual es regula la qualificació inicial i la formació contínua dels conductors de determinats vehicles destinats al transport per carretera i la seua normativa de desplegament.   
D'altra banda, seran aplicables com a normativa de caràcter general, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; la Llei 11/2007, de 22 de juny, d'accés electrònic dels ciutadans als servicis públics, i la Llei Orgànica 15/1999, de 13 de desembre, de protecció de dades de caràcter personal.  
Article 4. Matèries sobre les quals versaran les proves  
Les matèries el coneixement de les quals serà objecte de verificació per a la qualificació inicial del conductor seran les definides en els programes de matèries dels cursos de qualificació inicial de conductors que s'establixen en l'annex I del Reial Decret 1032/2007, de 20 de juliol, pel qual es regula la qualificació inicial i la formació contínua dels conductors de determinats vehicles destinats al transport per carretera. (BOE núm. 184, de 2 d'agost de 2007), així com les que es pogueren determinar en la normativa de desplegament.  
Article 5. Calendari  
1. El calendari de les proves es fixarà per mitjà de convocatòria pública. Anualment, es realitzaran, almenys, sis exàmens per a cada una de les modalitats, viatgers i mercaderies.  
2. Les convocatòries de les proves es publicaran en el Diari Oficial de la Comunitat Valenciana amb una antelació, com a mínim, d'un mes respecte de la data de realització del primer exercici.  
Article 6. Requisits dels aspirants  
Per a ser admés a les proves serà necessari complir els requisits següents:  
1. Haver superat els cursos preceptius, de conformitat amb el que establixen els articles cinc i sis del Reial Decret 1032/2007, de 20 de juliol, dins dels 6 mesos anteriors a la data de realització de les proves.  
2. Tindre i acreditar la residència habitual en el territori de la Comunitat Valenciana abans de l'acabament del termini de presentació de sol·licituds, amb independència del lloc en què s'haguera realitzat el curs preceptiu.   
A l'efecte d'acreditar el present requisit, els centres autoritzats a l'inici de cada curs remetran per correu electrònic (izikrriishl@elp.il), degudament escanejats, els documents acreditatius de la identitat dels aspirants. En aquells casos, en els quals el domicili que consta en el document acreditatiu de la identitat no siga d'un municipi de la Comunitat Valenciana, però l'aspirant sí que tinga la residència habitual en el territori de la Comunitat Valenciana, s'haurà d'adjuntar, també, degudament escanejada, documentació acreditativa de l'empadronament en qualsevol municipi de la Comunitat.  
No obstant això, podran concórrer a les proves persones residents en el territori d'una altra comunitat autònoma que, per causa degudament justificada, tinguen l'autorització de l'òrgan convocant, circumstància que hauran de comunicar al tribunal de les proves amb antelació a la presentació de la sol·licitud.  
3. Haver pagat la taxa corresponent en concepte de drets d'examen, d'acord amb el que establix el Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat.   
Article 7. Sol·licituds  
1. Les sol·licituds per a la realització de les proves tendents a l'obtenció del certificat d'aptitud professional, acreditatiu de la qualificació inicial dels conductors de determinats vehicles, destinats al transport de mercaderies o de viatgers per carretera es tramitaran exclusivament per via telemàtica.  
2. Els centres autoritzats hauran d'inscriure els alumnes que, havent superat els cursos corresponents, manifesten el seu interés a concórrer a les proves, tant en primera convocatòria com en convocatòries successives.  
3. No obstant això, els aspirants podran inscriure individualment la seua sol·licitud a les proves, utilitzant per a això la firma digital expedida per una entitat degudament autoritzada, a través de la pàgina web de la Conselleria d'Infraestructures i Transport www.cit.gva.es.  
En tot cas, per a facilitar la inscripció electrònica dels aspirants que així ho sol·liciten, els servicis territorials de Transports de la Comunitat Valenciana posaran a disposició d'estos els mitjans que calguen.  
4. Les sol·licituds d'inscripció s'hauran d'efectuar almenys amb 15 dies naturals d'antelació respecte de la data de realització de la prova corresponent.   
5. Per a l'efectiva inscripció s'haurà de consignar el número de la taxa de drets d'admissió a l'examen, així com la data de l'ingrés corresponent.  
6. La falta de justificació del pagament dels drets d'examen determinarà l'exclusió de l'aspirant.  
7. En cap cas la justificació del pagament dels drets d'examen substituirà el tràmit d'inscripció.  
Article 8. Admissió d'aspirants  
1. Una vegada haja acabat el termini d'inscripció l'òrgan convocant farà pública la llista d'admesos i exclosos en la pàgina web www.cit.gva.es, i s'obrirà un termini de 10 dies naturals per a l'esmena de les circumstàncies que hagueren motivat l'exclusió.  
2. Acabat el termini esmentat, es dictarà una resolució en què es declararà aprovades les llistes definitives d'admesos i exclosos i es faran públiques pel mateix mitjà citat en l'apartat primer d'esta base.  
Article 9. Tribunal  
1. El tribunal de les proves estarà format per cinc membres: el president, tres vocals i el secretari que actuaran amb veu i vot i, a més, es podran designar membres suplents dels anteriors. Almenys el president i dos membres més del tribunal hauran de ser nomenats entre funcionaris públics que posseïsquen titulació superior i estiguen especialitzats en les matèries sobre les quals versen les proves.  
2. Correspondrà al tribunal la consideració, verificació i apreciació de les incidències que pogueren sorgir en el desenvolupament del procés i adoptarà respecte d'això les decisions motivades que estime pertinents.  
3. A l'efecte de comunicacions i la resta d'incidències el Tribunal tindrà la seu en la direcció general amb competències en matèria de transport terrestre de la Conselleria d'Infraestructures i Transport, av. de Blasco Ibáñez, 50 a València (ralsedjfbmg@kju.ws, fax 734828771).  
4. L'actuació del tribunal s'ajustarà en tot moment al que establix la Llei 30/1992, de Règim Jurídic de les Administracions Públiques i del Procediment Administratiu Comú.  
Article 10. Desenvolupament del procés  
1. El tribunal amb una antelació, com a mínim, de 10 dies naturals abans de la data de cada examen inserirà en la pàgina web www.cit.gva.es una nota informativa en què especificarà el lloc i l'hora de l'examen, així com qualsevol altra incidència relativa a la realització de les proves.  
2. Els aspirants hauran de concórrer a les proves proveïts de la documentació acreditativa de la seua identitat. En el cas que el domicili que consta en la documentació esmentada no es trobe en el territori de la Comunitat Valenciana, s'haurà d'adjuntar, a més, el corresponent certificat d'empadronament en esta Comunitat o, si és el cas, l'autorització a què es referix l'article 6 apartat segon de la present orde.  
3. Els aspirants seran convocats a cada exercici en crida única i seran exclosos els que no hi compareguen.  
4. L'examen tindrà una duració no inferior a dos hores.  
5. L'examen constarà de 100 preguntes tipus test, cada una de les quals tindrà quatre respostes alternatives, sobre el contingut de les matèries incloses en la secció 1ª o 2ª de l'apartat A de l'annex I. Segons la classe de permisos de conducció a què es referisca, 25 d'estes preguntes estaran referides als objectius 1.4, 2.2 i 3.7 quan el programa de l'examen siga el contingut en la secció 1ª de l'annex I i als objectius 1.4, 2.2 i 3.7 quan el programa de l'examen siga el contingut en la secció 2ª de l'annex I. L'examen inclourà, en tot cas, almenys una pregunta relativa a cada un dels objectius enumerats en la secció corresponent de l'apartat A de l'annex I.  
L'examen constarà únicament de 25 preguntes per als aspirants que tenint la qualificació inicial en una modalitat aspiren a l'obtenció del certificat d'aptitud en una altra modalitat.  
6. Les respostes correctes es valoraran amb 1 punt i les incorrectes es penalitzaran amb 0,5 punts negatius. Les preguntes no contestades o que continguen més d'una resposta no puntuaran ni positivament ni negativament.   
7. Per a aprovar caldrà obtindre una puntuació no inferior a la meitat del total de punts possibles.   
8. El tribunal adoptarà les mesures necessàries per a assegurar que els exercicis escrits siguen corregits garantint l'anonimat dels aspirants, i exclourà aquells aspirants en els fulls d'examen dels quals figuren noms, marques o signes que permeten conéixer la identitat dels autors.  
Article 11. Publicació de les qualificacions  
El tribunal farà públiques, a través de la pàgina web www.cit.gva.es, les llistes amb els aspirants que hagen superat la prova, i s'obrirà un termini d'audiència als interessats de deu dies naturals. Finalitzat este termini el tribunal elevarà la llista d'aprovats a l'òrgan convocant, que dictarà una resolució en què reconeixerà la qualificació inicial als aspirants que hagen sigut considerats aptes, que serà publicada en la pàgina web www.cit.gva.es   
Article 12. Certificats  
Als aspirants que siguen declarats aptes, se'ls expedirà el certificat d'aptitud professional corresponent, que serà anotat en el Registre General de Transportistes i d'Empreses d'Activitats Auxiliars i Complementàries del Transport.  
Article 13. Targetes acreditatives  
La targeta acreditativa del certificat d'aptitud professional s'expedirà a petició dels aspirants que hagen sigut declarats aptes. La sol·licitud d'expedició es durà a terme per via telemàtica, bé a través dels centres autoritzats en els quals hagen realitzat els cursos corresponents, o bé directament per mitjà de firma digital a través de la pàgina web www.cit.gva.es. S'haurà d'acreditar el pagament de la taxa corresponent.  
DISPOSICIONS FINALS  
Primera. Habilitació  
Es faculta el director general amb competències en matèria de transport terrestre perquè dicte totes les disposicions que siguen necessàries per al desplegament i l'aplicació de la present orde, així com per a convocar les proves.  
Segona. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 18 de gener de 2010  
El conseller d'Infraestructures i Transport,  
MARIO FLORES LANUZA


Còpia Permalink ELI